google/wiki40b huggingface dataset:
Det frivillige Skyttervesens fortjenstmedalje

Det frivillige Skyttervesens fortjenstmedalje er Det frivillige skyttervesens høyeste utmerkelse. Medaljen er i gull med miniatyr og kan bæres på uniform. Den har grønt bånd med nasjonalfarget midtstolpe. Utmerkelsen ble opprettet i 1896, og statuttene ble sist endret i år 2000.
Hvert år kan Norges Skytterstyre tildele inntil 3 medaljer til personer «som i utpreget grad har lagt arbeid og oppofrelse i skyttersaken». Utdeling skjer vanligvis under skyttertingsmiddagen.
Det frivillige Skyttervesens fortjenstmedalje består av en rund medaljong omgitt på utsiden av en krans. Medaljongen bærer Det frivillige Skyttervesens merke, det norske riksvåpenet i 1906-versjon med korslagte geværer og norske flagg bak. Medaljongen er opphengt midt på medaljebåndet ved hjelp av lenker som er festet til en metallklemme øverst. Medaljebåndet er grønt, med midtstripe i rødt, hvitt, blått, hvitt og rødt. Båndet har to innhakk nederst.
Det frivillige Skyttervesen har også en annen utmerkelse, Det frivillige Skyttervesens hederstegn.
Pseudochazara

Utseende

Forholdsvis store og smalvingede ringvinger, brunlige soomerfugler. De har oftest øyeflekker på vingene i alle fall på undersiden. Bakvingens underside er ofte mørk-spraglete.

Levevis

Larvene lever på gress (Poaceae).

Utbredelse

Slekten er utbredt i de sørlige delene av Palearktis fra Marokko østover til Sentral-Asia.
Erik Tørrissen

Politiske standpunkter

Som liberalist støtter Tørrissen færre offentlige reguleringer, og blant annet en sterk reduksjon i tollavgifter for å unngå proteksjonisme. Han mener at offentlige skoler skal være livssynsnøytrale og har foreslått å fjerne forkynnelse og bordbønn fra den offentlige skolen. Han mener det bør åpnes for søndagsåpne butikker, og alkoholreklame som i dag er forbudt bør tillates. Han ønsker også å fjerne statens monopol på salg av vin og brennevin gjennom Vinmonopolet. Tørrissen er en kjent tilhenger av norsk medlemskap i EU.

Tidligere aktiv seiler

Tørrissen har også vært aktiv innen seiling. I 2003 representerte han Norge i EM i båtklassen Optimistjolle, og i 2005 seilte han Nordisk mesterskap i båtklassen Europajolle. I 2004 ble han kretsmester i Europajolle i Møre og Romsdal, som var det siste kretsmesterskapet han seilte før han la opp i 2005. Han jobbet som seiltrener for Ålesund Seilforening fra han la opp i 2005 til han begynte studier i Bergen i 2008, og som trener under nasjonale seilaser frem til 2009. I Norges Seilforbund er han godkjent Trener II og Dommer II.
Encyclopédie

Encyclopédie, ou dictionnaire raisonné des sciences, des arts et des métiers (Encyclopedi, eller et systematisk leksikon om vitenskapene, kunstartene og håndverkene) var en tidlig encyklopedi, som ble utgitt mellom 1751 og 1772 i Frankrike. Det hadde mange forfattere, kalt for encyclopédistes, og  verkets hovedredaktører var Denis Diderot og Jean le Rond d'Alembert. Den kalles gjerne for Den store franske encyclopedi.
Et år etter at første bind var kommet ut ble verket midlertidig forbudt. Allerede året etter, i 1753, kunne utgivelsen fortsette. Til å begynne med var det en oversettelse av engelskmannen Ephraim Chambers’ Cyclopaedia, or Universal Dictionary of Arts and Sciences, som utkom i 1728 i to bind, men underveis ble det sterkt utvidet og politisert med mange liberale og progressive idéer. Ved avslutningen i 1772 bestod den av 17 bind tekst og 11 bind med bilder og tegninger.
Encyclopédie er mest kjent for å representere tankene til opplysningstiden. I henhold til Denis Diderot i artikkelen «Encyclopédie» var verkets målsetning «å endre måten folk tenkte» og for at folk skulle være i stand til å informere seg selv og kjente til ting. Diderot sammen med de andre bidragsyterne fremmet sekularisering av kunnskapen og for å løsrive den fra de katolske jesuittene.  Diderot ønsket å innlemme hele verdens kunnskap i Encyclopédie og håpet at teksten kunne spre denne informasjonen til folket og framtidige generasjoner. Det var også den første encyclopedi som inkluderte bidrag fra mange navngitt bidragsytere, og det var den første generelle encyclopedi som beskrev mekanisk håndverk (Artes Mechanicæ, det vil si veving, jordbruk, byggekunst, handel, kokekunst etc).

Radikale tanker

Den store franske encyclopedi spilte en viktig rolle i den intellektuelle tankegangen som førte til den franske revolusjonen. Selv om mange bidragsytere til Encyclopédie hadde ingen interesse i å radikalt reformere det franske samfunnet, ledet verkets innhold i den retningen. Encyclopédie benektet at læren i Den katolske kirken skulle bli behandlet som autoritativ i vitenskapelig relaterte problemstillinger. Redaktørene nektet også å behandle avgjørelser vedtatt av politiske krefter som endelig i intellektuelle eller kunstneriske spørsmål. Noen artikler snakket om å endre sosiale og politiske institusjoner som ville forbedre samfunnet for alle. Verket ble skrevet på fransk, og på den tiden var Paris den intellektuelle hovedstaden i Europa Som et resultat brukte mange europeiske ledere fransk som administrativt språk, og derfor hadde ideene som ble skildret i verket stor kapasitet til å spre seg.
Mange fremtredende personer bidro til encyklopedien, for eksempel Jean-Baptiste Bourguignon d'Anville, Georges Louis Buffon, Antoine Louis (konstruktør av den første giljotinen), baron de Montesquieu, Jean-Jacques Rousseau og Voltaire. Bidragsyterne har fått et tilnavn; de var de såkalte encyclopédistes.
Boksing under Middelhavslekene 2009

Boksing under Middelhavslekene 2009. Boksing var en av flere sporter under de sekstende middelhavslekene som ble arrangert i Pescara i Italia i perioden 25. juni til 5. juli 2009. Det var sekstende gangen som boksing var med på programmet under middelhavslekene. Det ble konkurrert i elleve vektklasser, kun for menn. Alle tapende semifinalister fikk bronsemedaljer. Italia ble beste nasjon med fire gullmedaljer foran Frankrike med tre.
"Ringo"

Historie

Etter utgivelsen av coveralbumet Sentimental Journey og country og western-coveralbumet Beaucoups of Blues, begge i 1970, spilte Starr bare inn, og ga ut, noen få singler i mellomtiden, blant annet «It Don't Come Easy» i 1971 og «Back Off Boogaloo» i 1972. Begge var store suksesser, men Starr takket nei til å følge opp med albuminnspillinger da han konsentrerte seg om sin skuespillerkarriere i denne perioden.
Starr bestemte seg for at tiden var inne for å starte innspillingen av – etter hans egen mening – sitt første ordentlige soloalbum i mars 1973, selv om han allerede hadde gitt ut to album. Siden han allerede hadde brukt Richard Perry til å arrangere en av sangene på Sentimental Journey, spurte Starr Perry om å produsere innspillingene.
Etter at Starr spurte alle musikervennene om å hjelpe han med det nye prosjektet, var responsen veldig positiv. De som tok del i innspillingene var Marc Bolan, medlemmer av The Band, Billy Preston, Klaus Voormann, Nicky Hopkins, Harry Nilsson og Jim Keltner. Ytterligere så dukket alle tre av hans tidligere bandkompiser (John Lennon, George Harrison og Paul McCartney) opp på albumet og komponerte musikk til "Ringo", og Starr, Lennon og Harrison spiller sammen (med Voormann og Preston) på den Lennon-skrevne sangen «I'm the Greatest». Ikke overraskende begynte rykter om en gjenforening av Beatles (den første av mange) å spre seg. Dette kom til å bli det nærmeste en Beatlesgjenforening fram til The Beatles Anthology prosjektet i 1995.
"Ringo" var en positiv opplevelse for Starr og alle involvert, og utgivelsen ble godt mottatt av kritikerne. "Ringo" var nummer 1 på albumlisten i Canada i 3 uker, nummer 7 i Storbritannia og nummer 2 i USA, hvor den solgte til platina. Singlene «Photograph» og Starrs cover av «You're Sixteen» gikk begge til nummer 1 i USA, mens den ble en Top 10-hit i Storbritannia.
"Ringo" ble remastered og gjenutgitt på CD i 1991 med tre bonusspor: Starrs debutsingle fra 1971 «It Don't Come Easy» og dens B-side «Early 1970», samt «Photograph»s B-side «Down and Out».
Vistdalen

Vistdalen er en dal i Nesset kommune i Møre og Romsdal som går i hovedsakelig nordlig retning fra Horndalen i syd til Vistdalsbukta i nord. Gjennom dalen renner elven Vista, som er kjent for sitt rike laksefiske. Lengst nord i dalen ligger tettstedet Vistdal.
Burundis herrelandslag i fotball

Historie

Laget spilte sin første landskamp borte mot Uganda den 9. oktober 1964, en kamp de tapte 7–5. Burundi har enda til gode å kvalifisere seg til et større mesterskap, men var likevel nære å kvalifsere seg til Afrikamesterskapet i 1994, da laget røk ut i playoffspill mot Guinea.
SVR

Historie

SVR utviklet seg etter at KGB ble reorganisert etter Sovjetunionens sammenbrudd. I oktober 1991 overtok  Tsentralnaja Sluzjba Razvedki (TsSR, den sentrale etterretningstjeneste) etterretningsinnhentingen og -analysen som før hadde sortert under KGBs første hoveddirektorat. I desember samme år ble den tidligere sjefen for dette direktoratet, Jevgenij Primakov, utnevnt til leder for organisasjonen, som samtidig fikk det nye navnet SVR. SVR ble offisielt opprettet den 18. desember 1991.

Personell

Personellet er ikke ein del av de væpnede styrker, men er likevel militært oppsatt med militære grader og sivile tjenesteklasser.
Jack County gasskraftverk

Jack County gasskraftverk er et varmekraftverk i Wise County, sørlige Texas i USA. Anlegget har en installert produksjonskapasitet på 620 MW, fordelt på 1 blokk. Operatør er energiselskapet Brazos Electric Power. Utstyret er vesentlig levert av General Electric.
Kraftverket ble utbygd omkring årene 2003–2006. Brenselkilden er naturgass.
Mudo-instituttet

Mudo-institutet er en kjede bestående av atten private taekwondo-treningssentre. Kjeden ble etablert i 1998 av Henrik Hunstad, Per Christian Pedersen samt Stig Lyshaug. «Mudo», som egentlig er en slags fellesbetegnelse på alle koreanske stilarter/kampkunster (tilsvarende det japanske «budo»), ble valgt som navn på kjeden etter en vurdering om at ord som «taekwondo» var vanskelige å selge.
Mudo-instituttet innførte i 2006-2008 sitt eget graderingssystem og sitt eget pensum, som de kaller «Mudo-metoden». De opererer nå med ni grader før sort belte (til forskjell fra de vanlige ti). Man begynner med hvitt belte 10. cup, men hopper over 9. cup slik at alle graderer seg rett til gult belte 8. cup. Videre får man striper og belter annenhver gang: Grønn stripe på gult belte (7. cup), grønt belte (6. cup), blå stripe på grønt belte (5. cup), osv.. Fargene er hvit – gul – grønn – blå – rød (- svart).
Pensum i «Mudo-metoden» er ikke ren taekwondo i tradisjonell forstand, men henter mye inspirasjon fra kickboksing og enkle moderne selvforsvarskurs. For eksempel skal sortbeltene sparre med boksehansker når de skal gradere seg videre, og helt fra de første evalueringene blir fargebeltene bedt om å «dukke rulle» (som en bokser) og parere innkommende slag.
Eggeroa

Eggeroa eller Egge (gnr. 91/2 og 94/2) er en større bondegård hvis bygningsmasse ligger på et naturlig platå i skråningen opp mot Eggemoen, langs Europavei 16 mellom Hønefoss og Jevnaker.
Gården ligger i Ullerål krets i Ringerike kommune, Buskerud. Totalt omfatter gården drøyt 2 821 daa, hvorav drøyt 1 324 daa (i to teigarealer) under Eggeroa og snaut 1 497 daa (i fem teigarealer) under Egge. (Kilde: Norgeskart, Kartverket)
Gården består av to gårdsnummere og er trolig skilt ut fra Lundstad (gnr. 91/1) og Viul (gnr. 94/1) i nyere tid. Det er imidlertid uklart når de to gårds- og bruksnumrene ble lagt inn under samme gård. Det Egge i Ulleraal som nevnes i et diplom (DN. XVI 22, 1361) datert 17. juni 1361 hefter neppe ved denne gården, men snarere ved Viul.
Ludwig Schick

Liv

Han avla sin Abitur i 1969, og studerte filosofi og teologi ved universitetene i Fulda og Würzburg. Han ble presteviet i 1975, og studerte deretter ved det pavelige universitetet Gregoriana, hvor han tok doktorgraden i 1980, med avhandlingen Das dreifache Amt Christi und der Kirche. Siden 1981 underviste han i kirkerett ved det katolske fakultetet ved universitetet i Marburg, fra 1985 som professor. I 1987 ble han kalt til domkapitlet ved Fulda og ble i 1995 utnevnt til generalvikar. 20. mai 1998 ble han utnevnt til koadjutor-biskop i Fulda og bispeviet av erkebiskop Johannes Dyba i den følgende måneden. Hans valgspråk lyder: Jesus Christus – die Weisheit, uns von Gott gegeben.
28. juni 2002 ble han av pave Johannes Paul II utnevnt til erkebiskop av erkebispedømmet Bamberg og i september innsatt i sitt embede av den pavelige nuntius.
Schick, som utad fremstår som moderne og sportslig, gjelder som tidligere protegé av den ultrakonservative Johannes Dyba som Roma-tro og lite liberal.
Hans Peter Jenssen (1797–1868)

Bakgrunn

Hans Peter Jenssen var sønn av kjøpmann Matz Jenssen (1760–1813) og Anna Schjelderup Dorenfeldt (1763–1846). Jenssen-familien tilhørte handelspatrisiatet i Søgaden, i det som nå heter Kjøpmannsgata. De fleste patrisierfamiliene hadde sønderjysk opphav, så også Matz Jenssen, som innvandret fra hertugdømmene og tok borgerskap i Trondhjem i 1790. Moren var født i Trondhjem som datter av gullsmed Jens Peter Dorenfeldt og hustru Birgitte Kirstine Schjelderup.
Hans Peter Jenssen var den fjerde av seks søsken. Broren Nicolai ble kjøpmann, stortingsmann og ordfører i Trondhjem, Anthon Peter ble brukseier på Vinje og ordfører i Ytterøy, mens deres yngste bror, Lauritz, ble teolog, brukseier på Ranheim og ordfører i Strinda. Søsteren Birgitte Kirstine (Stine) ble gift med kjøpmann, senere proprietær og ordfører på Kolvereid, Johan August Buchholdt, og deres yngste søster, Nicoline Christine, ble gift med kontreadmiral og statsråd Henrik Steffens Hagerup. Nicoline Christine og Henrik Steffens Hagerups sønn Francis Hagerup ble Norges statsminister.

Karriere

Hans Peter Jenssen ble opphavsmann til Trondhjems ledende handelshus på 1800-tallet. Sammen med sin bror Nicolai Jenssen etablerte han firmaet Jenssen & Co., og «drev en bred og sammensatt forretningsvirksomhet innen eksport- og importhandel, skipsrederi og skipsbygging, forsikring og bankiervirksomhet m.m.»
Han var stortingsrepresentant i i tidsrommene 1842–1847 og 1851–1864. Tiden som ordfører i Trondheim var kort - slik som det var alminnelig dlik vervet fungerte på hans tid, fra 1. januar 1846 til 31. desember 1846.

Familie

Han giftet seg i 1817 med Caroline Moses, datter av kjøpmann Isaac Moses og hustru Anne Bolette Tvedt i Kristiansund. Kjøpmann, skipsreder og eidsvollsmann John Moses var hennes bror. Hans Peter og Carolines eneste barn var Anton Mathias Jenssen, som førte familiens kjøpmannstradisjoner videre.
Brakksvalefamilien

Biologi

Noen deler familien videre inn som to underfamilier (Glareolinae og Cursoriinae) eller to tribus (Glareolini og Cursoriini). Dette tilsvarer henholdsvis brakksvaler og ørkenløpere. De to monotypiske slektene i treet er basale i hver sin gruppe, men ørkenløpere er generelt mer basale enn brakksvaler. Slekten Stiltia kan være en overgangsform mellom  Cursorius og Glareola, og plasseringen er fortsatt uklar, men de fleste regner den som en basal brakksvale. En studie fra 2011 antyder også at isabellabrakksvala er basal i Glareola. Videre forskning er imidlertid nødvendig for å avklare dette endelig. Inndeling i underfamilier eller tribus støttes ikke av HBW Alive og er derfor ikke inkludert i treet nedenfor.
Artene i denne familien karakteriseres av et svakt nedoverkrummet nebb med pusteåpningene ved basen av nebbet. De måler 17–29 cm og veier fra 37 g til 172 g.
Ørkenløpere (Smutsornis, Rhinoptilus og Cursorius) har lange undere ekstremiteter og forholdsvis korte vinger, noe som gjør disse artene hurtige på marken, men mindre dyktige som flygere. Ørkenløperne er typisk knyttet til tørre og åpne habitat, som ørken, savanne og krattskog, men er par av artene trives også i skog og én finnes også opp til i afroalpin sone.
Brakksvalene (Stiltia og Glareola) har korte undere ekstremiteter, lange spisse vinger og lange gaffelformede stjerter. Flukten minner om svaler, og de kan fange insekter mens de flyr. Noen av disse artene er svært gode flygere, som har evnen til å migrere over ganske lange strekninger. Brakksvalene er knyttet til våtmark, elver, elvemunninger og andre vassdrag i innlandet.
Taktiske atomvåpen

Taktiske atomvåpen er betegnelsen på kjernefysiske våpen som med sin forholdsvis beskjedne sprengkraft i motsetning til de langt kraftigere strategiske atomvåpenene, kun vil være i stand til å ødelegge mindre områder. De vil i tilfelle en militær konflikt utelukkende bli anvendt mot militære mål umiddelbart i nærheten.
Amandakomiteens Gullklapper

Gullklapperen er en hederspris som deles ut i forbindelse med utdelingen av Amandaprisen. Gullklapperen ble første gang utdelt i 1990.
Symbolet på denne hedersprisen er en statuett utformet av billedhuggeren Nils Aas.
Rundkirken i Kallósd

Rundkirken i Kallósd, også kalt Hellige Anna-kirken i Kallósd, er et nasjonalt monument i Ungarn. Det er et unikt eksempel på ungarske rundkirker fra Árpád-perioden, en kirkelig arkitektonisk stil som stammer fra Bysants og var unikt for kongeriket Ungarn. Den befinner seg i landsbyen Kallósd, som i dag har mindre enn hundre innbyggere og ligger i en liten dal ved elven Zala. Hvert år besøkes landsbyen av mange turister.

Historie

I tidlig middelalder var Kallósd kongsgarden til borgen Zalavár. Først i 1203 donerte kongen landsbyen til sønnene til herr Orosz av Komár. Hans barnebarn, Miklós, sønn av Karacs, bygde sognekirken en gang rundt 1260. Fra 1300-tallet tilhørte kirken klosteret i Kapornak. På 1600-tallet forlot innbyggerne kirken og landsbyen i flukt fra de tyrkisk-muslimske invasjonsstyrkene. Etter at landsbyen ble befolket på nytt i 1711, ble området rundt kirken ryddet for busker og trær og i 1740 ble kirken renovert. Foajén ble utvidet på 1800-tallet på grunn av befolkningsvekst. Den nye delen ble revet en gang mellom 1989 og 1993 da den siste renoveringen av den historiske bygningen fant sted. Slik fikk bygningen tilbake sin opprinnelige runde form.

Bygningen

På steinbunnen til den romanske kirken står det vegger av murstein. Taket har bjelleformasjon og er dekket av kjegleformede plater. En lavere, delvis sirkulær apsis slutter seg til den østlige siden av rundkirken. Utenfor kirken er det vertikale linjer, fordelt i seksjoner (lisener). Det er skåret  halvbueformede vinduer i veggen ved siden av den sørvestlige inngangen.  Den gamle runde basen, de ytre lisenerne, kranskramen, apsis og kuppelen, viser at denne bygningen var laget i romansk byggestil, på midten av 1200-tallet.

Kirkens rolle i dag

På 1990-tallet ble det bygget en ny kirke ved siden av klokketårnet som står midt i landsbyen. Derfor holdes det messe bare leilighetsvis i den 750 år gamle bygningen, som står i gravlunden ovenfor landsbyen. Det organiseres konserter der hver sommer, i juli og i august.
Kallósdsymbolet sees også på landsbyens våpenskjold.
Laurits

Andre varianter med samme betydning

Navnet kan skrives på flere måter. I tillegg til Laurits og Lauritz er Laurids, Lauridz, Lauridts, Lauriths og Lauris brukt i Danmark. Andre navn med samme slektskap er Lavrans og Lars (skandinavisk), Lauri (finsk) og Lawrence (engelsk).
Norges U23-herrelandslag i landeveissykling

Norges U23-herrelandslag i landeveissykling er det norske landslaget i landeveissykling for menn som er 23 år eller yngre. Landslaget deltar i fellesstarten og temporittet under verdensmesterskapet i landeveissykling, samt nasjonscupen i landeveissykling for U23-landslag som inkluderer utvalgte endagsritt, etapperitt og europamesterskapet i landeveissykling.
Attacus lemairei

Utseende

En meget stor (vingespenn ca. 230 millimeter), brun påfuglspinner med sigdformede forvinger, særlig hos hannen, som er spinklere og mer smalvinget enn hunnen.
Vingene har et markert, hvitt tverrbånd, kantet med sølvgrå skjell på yttersiden, som bølger seg sterkt i forvingen. Vingenes gjennomsiktige felter er smalt trekantede hos hannen, hos hunnen er de bredt trekantede, i forvingen gjerne med en ekstra, smalt oval flekk.

Levevis

Larvene lever på ulike slags busker og trær. Disse artene kan utnytte en rekke forskjellige fødeplanter. De voksne sommerfuglene tar ikke næring til seg, men overlever på fett de har lagret fra larvetiden. De svære hunnene sitter mest i ro og sender ut feromoner, som de aktive hannene kan merke på lang avstand.

Utbredelse

Arten lever på Palawan.
John Cochrane (sjakkspiller)

Liv og virke

Cochrane studerte jus og utviklet seg i studietida til å bli en svært sterk sjakkspiller. I april 1821 ble han sammen med William Lewis invitert til Paris for å spille mot de franske mestrene Alexandre Deschapelles og Louis-Charles Mahé de La Bourdonnais. Franskmennene viste seg som de sterkeste. Året etter publiserte Cochrane læreboka A Treatise on the Game of Chess.
I årene 1824 til 1869 arbeidet Cochrane hovedsakelig som skrankeadvokat i Calcutta. Han grunnla en sjakk-klubb i byen, men hadde problemer med å finne likeverdige motspillere. Moheschunder Bannerjee, den sterkeste indiske spilleren, tapte en match mot Cochrane med 9:13 og tre remiser. I India spilte Cochrane også en mengde partier mot Saumchurn Guttack.
I 1841 til 1842 var Cochrane på ferie i London,  der han møtte de beste britiske og europeiske spillerne. På denne tida forberedte  Howard Staunton seg til en match mot den franske mesteren Pierre Saint-Amant og for å hjelpe ham i forberedelsene spilte Cochrane flere hundre partier mot Staunton; av disse er rundt hundre notert og bevart.  I 1870 slo Cochrane seg ned i London for godt og var til kort tid før sin død daglig gjest på St. George's Chess Club. Han var da for gammel for å hevde seg i toppen, men spilte en mengde uformelle partier, deriblant 200 mot klubbens sekretær, Johann Jacob Löwenthal.
Cochrane gikk for å være en svært angrepsvillig spiller med forkjærlighet for gambiter. I Oxford companion to chess (1992) heter det om ham at «dersom den såkalte romantiske stilen noensinne har eksistert, er det Cochrane som må regnes som dens grunnlegger».
En særlig aggressiv variant av russisk forsvar bærer navnet Cochranegambit: 1.e4 e5 2.Sf3 Sf6 3.Sxe5 d6 4.Sxf7.
Georg Rechenberg

Ankomst til Norge

Han var politisk flyktning i Norge da landet ble okkupert i 1940 og deltok som frivillig i kampene i april 1940. Han kom til Norge fra Østerrike i juni 1938 og bodde i Haugesund. Rechenberg hadde som politisk flyktning blitt arrestert i september 1940, men sluppet fri etter en tid trolig for å være tolk for tyskerne. Dette ga ham mulighet til å høre tyske nyheter på radioen som han så formidlet til motstandsbevegelsen.
Nautå naturreservat

Nautå naturreservat ligger like øst for flyplassen på Evenes (Harstad/Narvik lufthavn, Evenes). Naturreservatet har et areal på 410 dekar, hvorav 70 dekar landareal og 340 dekar ferskvann. Området er vernet for å bevare et rikt våtmarksområde med naturlig tilhørende vegetasjon og dyreliv.
I 2011 ble reservatet, sammen med 4 andre naturreservat utpekt til ramsarområde under fellesnavnet Evenes våtmarkssystem
Shabana Rehman Gaarder

Privat

Rehman Gaarder var tidligere gift med komikeren Dagfinn Nordbø. I 2008 giftet hun seg med NRK-journalisten Martin Gaarder, og tok hans etternavn. Hun har seks søsken og to stebarn med ektemannen.